Ke ne ke sa tswa go fetsa dithuto tsa me tsa go ithutela go nna motshameki wa diterama, mme ke ne ka bulegelwa ke diphatlha tse dintsi tsa tiro. Ke ne ka bona tiro mo motshamekong wa terama o o neng o tla tshamekiwa kwa lefelong la bobogelo le le itsegeng kwa Madrid. Mme gape ke ne ka lemoga gore fa ke batla go nna mogaka wa metshameko ya diterama ke ne ke tla tshwanelwa ke go tsena ka tlhogo mo tirong eno. Kwa bofelong ke ne ka swetsa ka gore ke leke go batla tiro e nngwe, e e neng e tla mpha nako ya go direla Modimo. Ke ne ka tsaya mafoko ano a ga Jesu tsia: “Ga go ope yo o ka nnang motlhanka wa beng ba babedi; gonne o tla tlhoa yo mongwe mme a rate yo mongwe, kgotsa o tla ngaparela yo mongwe mme a nyatse yo mongwe. Ga lo ka ke lwa nna batlhanka ba Modimo le ba Dikhumo.” (Mathaio 6:24) Lekau le ke neng ke na le dingwaga di le robedi ke ratana le lone le ne le sa amogele se ke se dumelang, ka jalo ke ne ka swetsa ka gore re kgaogane. Go ne go se motlhofo go dira diphetogo tseno.